(1)

Fl-Anness VI, il-Kapitolu II huwa emendat kif ġej: (a) Il-Punti A(1) u (2) huwa sostitwit b'dan li ġej: “1. Impjant tal-bijogass għandu jkun mgħammar bi: (a) unità ta' pasturizzazzjoni/iġenizzazzjoni, li ma jistax jiġi bypassed, bi: (i) installazzjonijiet għall-monitoraġġ tat-temperatura kontra l-ħin; (ii) mezzi ta' rekordjar biex jiġu rrekordjati b'mod kontinwu r-riżultati tal-qisien imsemmija f’ (i); u (iii) sistema adegwata sikura biex tipprevjeni sħana insuffiċjenti; (b) faċilitajiet adegwati għat-tindif u d-diżinfettar ta' vetturi u kontenituri malli jitilqu mill-impjant tal-bijogass. Madankollu, unità ta' pasturizzazzjoni/iġenizzazzjoni mhijiex mandatorja għall-impjanti tal-bijogass li jittrasformaw biss (i) prodotti sekondarji ta' l-annimali li jkunu għaddew mill- Metodu 1 ta' l-ipproċessar. (ii) Materjal tal-kategorija 3 li jkun għadda minn pasturizzazzjoni/iġenizzazzjoni x’imkien ieħor; jew (iii) prodotti sekondarji ta' l-annimali li jistgħu jintużaw bħala materja prima mingħajr proċessar. Jekk l-impjant tal-bijogass jinsab fi stabbiliment fejn jinżammu l-annimali u ma jużax biss id-demel li ġej minn dawn l-annimali, l-impjant għandu jkun distanza xierqa ‘l bogħod miż-żona fejn jinżammu dawn l-annimali u f’kull każ għandu jkun hemm firda fiżika totali bejn dan l-impjant u dawk l-annimali u l-għalf u l-friex tagħhom, u fejn meħtieġ b’xatba li tifred. 2. Impjant ta’ l-ikkompostjar għandu jkun mgħammar bi: (a) reattur ta' fejn isir il-kompost magħluq, li ma jistax jiġi bypassed, bi: (i) installazzjonijiet għall-monitoraġġ tat-temperatura kontra l-ħin; (ii) mezzi ta' rekordjar biex jiġu rrekordjati b'mod kontinwu r-riżultati tal-qisien imsemmija f’ (i); u (iii) sistema adegwata sikura biex tipprevjeni sħana insuffiċjenti; (b) faċilitajiet adegwati għat-tindif u d-diżinfettar ta' vetturi u kontenituri li jittrasportaw prodotti sekondarji ta' l-annimali mhux trattati. Madankollu, tipi oħra ta’ sistemi ta’ l-ikkompostjar jistgħu jiġu permessi sakemm: (i) jiżguraw li jkun hemm miżuri xierqa għal kontra l-ġrieden u annimali oħra li jagħmlu l-ħsara (ii) ikunu ġestiti b’mod li l-materjal kollu fis-sistema jilħaq il-parametri meħtieġa tal-ħin u tat-temperatura, inkluż, fen xieraq, monitoraġġ kontinwu tal-parametri; (iii) jikkonformaw mar-rekwiżiti l-oħra kollha ta’ dan ir-Regolament. Jekk l-impjant ta’ l-ikkompostjar jinsab fi stabbiliment fejn jinżammu l-annimali u ma jużax biss id-demel li ġej minn dan l-annimali, l-impjant għandu jkun distanza xierqa ‘l bogħod miż-żona fejn jinżammu dawn l-annimali u f’kull każ għandu jkun hemm firda fiżika totali bejn dan l-impjant u dawk l-annimali u l-għalf u l-friex tagħhom, u fejn meħtieġ b’xatba li tifred.” (b) Il-punt B(11) huwa sostitwit b'dan li ġej: “11. Ir-residwi tad-diġestjoni u l-kompost jridu jiġu mmaneġġjati u maħżuna fl-impjant rispettiv tal-bijogass jew ta’ l-ikkompostjar b'tali mod li jipprekludu kontaminazzjoni mill-ġdid.” (c) Il-punt C(12) huwa sostitwit b'dan li ġej: “12. Materjal ta' Kategorija 3 użat bħala materja prima f'impjant tal-bijogas mgħammar b'unità ta' pasturizzazzjoni/iġenizzazzjoni jrid jiġi sottomess għar-rekwiżiti minimi li ġejjin: (a) id-daqs massimu tal-partikoli qabel ma jidħol fl-unità: 12 mm; (b) it-temperatura minima fil-materjal kollu fl-unità: 70 °C; u (c) il-ħin minimu fl-unità mingħajr interruzzjoni: 60 minuta. Madankollu, ħalib, kolostri u prodotti tal-ħalib tal-kategorija 3 jistgħu jintużaw mingħajr pasturizzazzjoni/iġenizzazzjoni bħala materja prima f'impjant tal-bijogass, jekk l-awtorità kompetenti ma tqisx li jippreżentaw riskju ta’ tixrid ta’ xi marda serja li tittieħed.” (d) Il-punt C(13) huwa sostitwit b'dan li ġej: “13. Materjal ta' Kategorija 3 użat bħala materja prima f'impjant fejn isir il-kompost irid jiġi sottomess għar-rekwiżiti minimi li ġejjin: (a) id-daqs massimu tal-partikoli qabel ma jidħol fl-unità: 12 mm; (b) it-temperatura minima fil-materjal kollu fir-reattur: 70 °C; u (c) il-ħin minimu fil-materjal kollu f'temperatura ta’ 70 °C (il-materjal kollu) 60 minuta.” (e) Il-Punt C (13a) li ġej jiżdied: “13a. Madankollu, l-awtorità kompetenti tista’ tawtorizza l-użu ta’ parametri standardizzati oħra għall-proċessi sakemm l-applikant juri li dawn il-parametri jiżguraw il-minimizzazzjoni tar-riksji bijoloġiċi. Dan għandu jinkludi validazzjoni, li għandha titwettaq skond il-punti (a) sa (f): (a) Identifikazzjoni u analiżi tal-perikli possibbli, inkluż l-impatt tal-materjal li jiddaħħal, ibbażati fuq definizzjoni sħiħa tal-kundizzjonijiet ta’ l-ipproċessar. (b) Valutazzjoni tar-riskju, li tevalwa kif jitwettqu fil-prattika l-kundizzjonijiet speċifiċi għall-ipproċessar imsemmija f’ (a) f'kundizzjonijiet normali u atipiċi. (c) Validazzjoni tal-proċess mixtieq permezz tal-kejl tat-tnaqqis tal-vijabbiltà/l-infettività ta’: (i) organiżmi indikaturi endoġeni waqt il-proċess, fejn l-indikatur huwa: — konsistentement preżenti fil-materja prima f’għadd kbir, — mhux inqas reżistenti għall-aspetti letali tal-proċess ta’ trattament, iżda wkoll mhux sinifikatament aktar reżistenti mill-patoġeni li għalihom qed jintuża sabiex jiġu mmonitorjati, — relattivament faċli biex tikkwantifikah u relattivament faċli biex tidentifikah u tikkonfermah; jew (ii) (waqt l-esponiment) organiżmu jew vajrus għat-testijiet li jkun karatterizzat sew, introdott f’test body xieraq fil-materjal tal-bidu (d) Il-validazzjoni tal-proċess imsemmi f’ (c) għandu juri li l-proċess jilħaq it-tnaqqis kumplessiv tar-riskju li ġej: (i) għal proċessi kimiċi u termali bi: — tnaqqis ta’ 5 log10 ta’ Enterococcus faecalis jew Salmonella Senftenberg (775W, H2S negative); — tnaqqis ta’ l-infectivity titre ta’ vajrusis termoreżistenti bħall-parovirus b'mill-inqas 3 log10, kull meta jkunu identifikati bħala periklu rilevanti; u (ii) fir-rigward ta’ proċessi kimiċi wkoll bi: — tnaqqis ta’ parassiti reżistenti bħall-bajd ta’ l-ascaris sp. b’mill-inqas 99,9 % (3 log10) ta’ l-istadji vijabbli. (e) It-tfassil ta’ programm ta’ kontroll komplut li jinkludi l-proċeduri għall-monitoraġġ ta’ kif jaħdmu l-proċessi msemmija f’ (c). (f) Miżuri li jiżguraw il-monitoraġġ u s-superviżjoni kontinwi tal-parametri relevanti tal-proċess stabbiliti fil-programm ta’ kontroll meta l-impjant ikun qed jitħaddem. Deattalji dwar il-parametri relevanti tal-proċess użati f’impjant tal-bijogass jew ta’ l-ikkompostjar kif ukoll punti kritiċi ta’ kontroll oħra għandhom jiġu rrekordjati u miżmuma sabiex is-sid, l-operatur jew ir-rappreżentant tagħhom u l-awtorità kompetenti jkunu jistgħu jimmonitorjaw it-tħaddim ta’ l-impjant. Ir-rekords jridu jkunu disponibbli għall-awtorità kompetenti jekk din titlobhom. L-informazzjoni marbuta ma’ proċess awtorizzat taħt dan il-punt trid tkun disponibbli għall-Kummissjoni jekk din titlobha.” (f) F’ punt C (14), il-punt (b) għandu jinbidel b'dan li ġej: “(b) tqis li r-residwi jew il-kompost huma materjal mhux ipproċessat.” (g) Il-punt D(15) huwa sostitwit b'dan li ġej: “15. Kampjuni tar-residwi ta' diġestjoni jew kompost meħuda matul jew eżatt wara l-ipproċessar fl-impjant tal-bijogass jew fejn isir il-kompost iridu jikkonformaw mal-livelli stabbiliti li ġejjin: Escherichia coli: n = 5, c = 1, m = 1 000, M = 5 000 f’ 1 g; jew Enterococaceae: n = 5, c = 1, m = 1 000, M = 5 000 f’ 1 g; u Kampjuni tar-residwi ta' diġestjoni jew kompost meħuda matul jew ma' l-irtirar mill-ħażna fl-impjant tal-bijogass jew fejn isir il-kompost iridu jikkonformaw mal-livelli stabbiliti li ġejjin: Salmonella: assenza f’25 g: n = 5; c = 0; m = 0; M = 0 fejn: n = in-numru ta' kampjuni li jridu jiġu ttestjati; m = il-valur threshold għan-numru ta' batterji; ir-riżultat huwa kkunsidrat sodisfaċenti jekk in-numru ta' batterji fil-kampjuni kollha ma jaqbiżx m; M = il-valur massimu għan-numru ta' batterji; ir-riżultat huwa kkunsidrat mhux sodisfaċenti jekk in-numru ta' batterji f’wieħed jew iktar mill-kampjuni jkun M jew iktar; u c = numru ta' kampjuni li n-numru ta' batterji tagħhom jista' jkun ta' bejn m u M, il-kampjun jibqa' jiġi kkunsidrat aċċettabbli jekk in-numru ta' batterji tal- kampjuni l-oħra huwa m jew inqas. Residwi tad-diġestjoni jew kompost, li ma jikkonformawx mar-rekwiżiti stabbiliti f’dan il-Kapitolu għandhom jiġu pproċessati mill-ġdid, fil-każ tas-Salmonella ttrattati jew mormija skond l-istruzzjonijiet ta’ l-awtorità kompetenti.”